1.ปัจจัยความเสี่ยง

1.  ความเสี่ยงในการประกอบธุรกิจ

ธุรกิจการพัฒนาอสังหาริมทรัพย์นับเป็นภาคธุรกิจหนึ่งที่ได้รับผลกระทบจากวิกฤตการณ์ทางเศรษฐกิจในช่วงหลายปีที่ผ่านมาเป็นอย่างมาก
โดยเฉพาะอย่างยิ่งการประกาศปิดสถาบันการเงินของธนาคารแห่งประเทศไทย
ทำให้ผู้ประกอบด้านพัฒนาอสังหาริมทรัพย์ขาดผู้ให้การสนับสนุนทางการเงิน โครงการต่าง ๆ
ต้องชะลอการพัฒนาโครงการออกไป
ผลของการหยุดพัฒนาโครงการทำให้ลูกค้าเกิดความไม่มั่นใจในผู้ประกอบการ
นอกจากนี้สถาบันการเงินที่ยังคงดำเนินกิจการอยู่ได้กำหนดมาตรการที่เข้มงวดในการปล่อยสินเชื่อรายย่อย
ส่งผลต่อการรับโอนกรรมสิทธิของลูกค้า รวมถึงภาวะการว่างงานที่เพิ่มขึ้นในอัตราสูง
ทำให้ผู้ซื้อชะลอการตัดสินใจในการลงทุนในอสังหาริมทรัพย์
จึงทำให้ยอดขายโดยรวมของภาคธุรกิจอสังหาริมทรัพย์ลดลงเป็นจำนวนมาก
ซึ่งปัจจัยดังกล่าวข้างต้นส่งผลกระทบต่อบริษัท ฯ เป็นอย่างมากเช่นกัน อย่างไรก็ดี บริษัท ไรมอน
แลนด์ จำกัด (มหาชน)
เป็นบริษัทหนึ่งที่สามารถดำเนินกิจการอย่างต่อเนื่องและยังสามารถโอนกรรมสิทธิในโครงการที่แล้วเสร็จให้แก่ลูกค้าได้สม่ำเสมอ
แม้ในภาวะเศรษฐกิจถดถอย

2.  ความเสี่ยงเกี่ยวกับการผลิต

  ความเสี่ยงด้านทำเลที่ตั้งโครงการ

บริษัทฯ จะมีความเสี่ยงด้านนี้ไม่มากนัก เนื่องจากบริษัทฯ
มีการศึกษาความเป็นไปได้ของโครงการและวางแผนในการพัฒนาที่ดินก่อนการลงทุนซื้อเสมอ
ซึ่งปัจจุบัน บริษัทฯ มีที่ดินรอการพัฒนาที่อยู่ในทำเลที่ตั้งที่เหมาะสมจำนวนหนึ่ง

ความเสี่ยงด้านต้นทุนของโครงการ

ความเสี่ยงด้านนี้อาจเกิดจากปัจจัยทางด้านความผันผวนของราคาและคุณภาพของวัสดุก่อสร้าง
ปัญหาการขาดแคลนวัสดุก่อสร้าง รวมถึงปัญหาในด้านความล่าช้าของการก่อสร้าง
ซึ่งจะส่งผลกระทบต่อต้นทุนของโครงการ
ซึ่งบริษัทฯมีนโยบายในการลดหรือจำกัดปัญหาเหล่านี้โดยการจัดซื้อวัสดุก่อสร้างจากผู้ผลิตโดยตรง
ทำให้สามารถควบคุมต้นทุนการก่อสร้างให้อยู่ในแผนงานที่กำหนดไว้
อีกทั้งสามารถลดปัญหาการขาดแคลนวัสดุก่อสร้างได้ ส่วนปัญหาการล่าช้าของการก่อสร้างนั้น
บริษัทฯได้ว่าจ้างบริษัทรับเหมาก่อสร้างที่มีคุณภาพและมีเทคโนโลยีในการก่อสร้างที่ทันสมัย
ซึ่งสามารถลดระยะเวลาในการทำงานและทำให้โครงการของบริษัทฯ มีคุณภาพที่ดี

3.  ความเสี่ยงด้านการบริหารและจัดการ

  ความเสี่ยงทางด้านบุคคลากร

สืบเนื่องจากการที่บริษัท ไรมอน แลนด์ จำกัด (มหาชน)
ได้ลดขนาดองค์กรลงเพื่อลดต้นทุนในการดำเนินงานให้สามารถรับกับวิกฤตการณ์ทางเศรษฐกิจในช่วงหลายปีที่ผ่านมา
ทำให้ปัจจุบันคงเหลือพนักงานประจำเพียง 48 คน
พนักงานดังกล่าวล้วนเป็นบุคคลากรที่มีความรู้ความสามารถและมีความเชี่ยวชาญด้านธุรกิจพัฒนาอสังหาริมทรัพย์ทั้งสิ้น
อย่างไรก็ดีหากมีการขยายงานในอนาคต บริษัทฯ ต้องมีการจัดหาบุคคลากรทั้งในระดับวิศวกร
ผู้ควบคุมงาน และเจ้าหน้าที่ระดับปฏิบัติการอีกเป็นจำนวนมาก

ความเสี่ยงด้านการตลาดและการแข่งขัน

ปัจจุบันภาวะการแข่งขันทางด้านธุรกิจพัฒนาอสังหาริมทรัพย์ยังคงมีอยู่ในอัตราที่สูง
เนื่องจากยังคงมีโครงการที่แล้วเสร็จและที่อยู่ระหว่างก่อสร้างที่รอการจำหน่ายเป็นจำนวนมาก
ในขณะที่ผู้บริโภคมีกำลังในการซื้อลดลงเนื่องจากภาวะการว่างงานและการขาดสถาบันการเงินในการอำนวยสินเชื่อรายย่อย
ซึ่งบริษัทฯ ได้ปรับเปลี่ยนโดยใช้นโยบายในการขายตรง
เพื่อลดต้นทุนในการบริหารงานและสามารถเข้าถึงผู้บริโภคได้มากขึ้น

4.  ความเสี่ยงทางด้านการเงิน

  ความเสี่ยงทางด้านข้อจำกัดของแหล่งทุน

จากโครงสร้างเงินทุนของบริษัทฯ
ซึ่งส่วนใหญ่มาจากการกู้ยืมจากสถาบันการเงินและได้รับผลกระทบโดยตรงจากการประกาศปิดสถาบันการเงินของธนาคารแห่งประเทศไทย
ทำให้บริษัทฯ ขาดเงินทุนที่จะพัฒนาโครงการได้อย่างต่อเนื่อง โครงการส่วนใหญ่ของบริษัทฯ
ซึ่งอยู่ระหว่างการพัฒนาและรอการพัฒนาต้องหยุดชะงักลง

ความเสี่ยงทางด้านเงินทุนหมุนเวียน

ผลของการที่บริษัทฯ ไม่สามารถดำรงอัตราการเจริญเติบโตของยอดขายอย่างที่เคยเป็นมาได้

ทำให้กระแสเงินสดจากการดำเนินงานมีปริมาณไม่เพียงพอต่อการจ่ายชำระหนี้ของบริษัทฯซึ่งมีจำนวนมากได้

ความเสี่ยงทางด้านภาระดอกเบี้ยจากการกู้ยืม

บริษัทฯ มีความเสี่ยงในด้านนี้ค่อนข้างสูง เนื่องจากบริษัทฯ
มีภาระเงินกู้ยืมจากสถาบันการเงินเป็นจำนวนมากและจากการขาดเงินทุนหมุนเวียนทำให้บริษัทฯ
ไม่สามารถชำระหนี้เงินต้นและดอกเบี้ยได้ภายในกำหนดเวลา และถูกคำนวณดอกเบี้ยในอัตราผิดนัด

ความเสี่ยงทางด้านผลตอบแทนจากการลงทุนในโครงการ

ความเสี่ยงทางด้านผลตอบแทนจากการลงทุนนี้เกิดขึ้นจากปัญหาในด้านการไม่ประสบความสำเร็จในด้านการดำเนินโครงการเนื่องจากการไม่สามารถควบคุมต้นทุนของโครการได้,
การก่อสร้างที่ล่าช้าหรือหยุดชะงัก การไม่ประสบความสำเร็จในด้านการขาย
หรือความล่าช้าในการส่งมอบหรือโอนกรรมสิทธิให้ลูกค้า

1.5 ความเสี่ยงของบริษัทที่อยู่ในข่ายอาจถูกเพิกถอนจากการเป็นบริษัทจดทะเบียนในตลาดหลักทรัพย์

จากเหตุผลที่บริษัทฯมีส่วนของผู้ถือหุ้นลดลงจนติดลบอย่างต่อเนื่อง ซึ่งทำให้บริษัทฯ
อยู่ในข่ายที่อาจถูกเพิกถอนจากการเป็นบริษัทจดทะเบียนในตลาดหลักทรัพย์ บริษัทฯ
ได้ดำเนินการปรับปรุงโครงสร้างหนี้กับสถาบันการเงินตามแนวทางของคณะกรรมการปรับปรุงโครงสร้างหนี้
และได้รับความเห็นชอบจากเจ้าหนี้เมื่อวันที่ 14 กรกฎาคม 2543 และเมื่อวันที่ 9 ตุลาคม 2543
บริษัทฯ ได้ยื่นคำร้องขอฟื้นฟูกิจการต่อศาลล้มละลายกลาง ต่อมาเมื่อวันที่ 6 พฤศจิกายน 2543
ศาลได้มีคำสั่งให้ฟื้นฟูกิจการของบริษัท ไรมอน แลนด์ จำกัด (มหาชน) และแต่งตั้งให้บริษัท ไรมอน
แลนด์ แพลนเนอร์ จำกัด เป็นผู้ทำแผน
ซึ่งผู้ทำแผนได้ส่งแผนฟื้นฟูกิจการต่อศาลล้มละลายกลางเมื่อวันที่ 7 มีนาคม 2544
และกำหนดให้มีการประชุมเจ้าหนี้เพื่อพิจารณาแผนการฟื้นฟูกิจการในวันที่ 2 เมษายน 2544 ทั้งนี้
หากแผนฟื้นฟูกิจการได้รับการอนุมัติจากที่ประชุมเจ้าหนี้
และผู้บริหารแผนสามารถดำเนินการตามแผนจนสำเร็จลุล่วงได้ จะทำให้บริษัทฯ
พ้นข่ายการเป็นบริษัทฯ ที่อาจถูกเพิกถอนจากการเป็นบริษัทจดทะเบียนในตลาดหลักทรัพย์